**Kjære foreldre og foresatte – informasjon og invitasjon fra håndballen**

Varhaug Håndball sin handlingsplan og langtidsplan på 3 sider.

Håndballstyret har jobbet bredt i ett år for å utarbeide en handlingsplan som har til hensikt å sikre grunnlag for etablering i 2. divisjon med damer og herrer innen 5 år. Hensikten med en denne målsetting er å danne rekrutteringsgrunnlag for et aktivt, engasjerende og positivt håndballmiljø.

Vi har delt håndballgruppen inn i aldersgrupper, med hver sin overordnede målsetting, som alle bygger under vår felles målsetting – aktivt, engasjerende og positivt håndballmiljø.

For A-lagene er de overordnede målsettingene å skape engasjement i bygda, være et miljø som yngre spillere ser opp til, ønsker å bli en del av, og ikke minst en arena hvor våre yngre lovende talenter får prøve seg.   
A-lagene er våre felles lag. For å få til engasjement rundt seg, må det spilles morsomme, spennende og gode kamper. Jo høyere opp i divisjonene vi etablerer oss, desto høyere nivå og engasjement er det. Like vel er det slik at vi må ta realitetene innover oss, og det er viktig at vi ikke sikter for høyt for tidlig. Vi har derfor definert 2. divisjon som et realistisk nivå for Varhaug.

Videre er A-lagene vår viktigste ressurs for rekruttering av foreldre som vil og kan bidra i fremtiden. Ofte er det slik at de som selv har vært aktive, kommer igjen som foreldre og blir viktige ressurser og rollemodeller for sin idrett. Vi tror derfor at målsettingen om å få til en håndballgruppe som har rekrutteringsgrunnlag til å bidra til etablering i 2. divisjon, og seniorspillere som er gode nok for å hevde seg på dette nivået, er viktig både kort og lang sikt.

A-lagene, og utøverne på dette nivået, er ofte større forbilder for de yngre spillerne enn de selv kanskje er klar over. Derfor er det viktig at vi skaper en positiv og inkluderende kultur fra seniorlagene og nedover. Dette skal danne grunnlag for ønske og ambisjoner om selv å bli en del av seniorlagene. Da er det også viktig at vi gir rom for de yngre til å være med, og prøve seg.   
Så er det også slik at vi som innbyggere i bygda, venner og bekjente av våre spillere, gleder oss over yngre spillere som tar steget opp. At yngre spillere får prøve seg på vårt øverste nivå, er derfor også viktig for å skape engasjementet rundt håndballen.

For å få tilstrekkelig kompetanse i laget, har vi ansatt en håndballfaglig ansvarlig og trenerkoordinator. Hans viktigste rolle er å støtte trenerne når de er i hallen, se spillerne og veilede dem, lede trenerforum, og være forbilde for den gode kulturen vi ønsker å videreutvikle. Samarbeid mellom de ulike aldersgruppene, involvering av seniorspillere nedover i de yngre aldersbestemte lagene, og felles arrangementer er noen stikkord i denne sammenheng.

Neste gruppe er lagene fra seniornivået til 13 år. Her er målsettingen å skape ønske, ambisjon og motivasjon til å trene håndball for å bidra på A-laget. Å etablere en treningskultur og samhold som er tuftet på trivsel, mestring og positive utfordringer er viktige rammefaktorer. Samarbeid med seniorlagene og spillerne er viktig for å gjøre overgang til høyere alderstrinn enklest mulig.

Fra 13-10 år er målsettingen å lære å spille håndball. I denne perioden går lagene fra å spille på liten til stor bane, og grunnleggende teknikkferdigheter, taktikk og trekk blir videreutviklet.

Aldersgruppen fra 6 til og med 9 år kaller vi håndballskole. Her er målsetting å gi barna et positivt, lekende og engasjerende første møte med håndball. Høyt aktivitetsnivå på trening med mye ballkontakt og grunnleggende ferdigheter er ambisjonsnivået.

Gjennomgående er trivsel, mestring og positive utfordringer de viktigste stikkordene.

For å skape en bred håndballgruppe, som er stor nok til å sikre rekrutteringsgrunnlag til egne A-lag, er kompetanse og kvalitet på trenersiden viktig. Det er veldig motiverende å være på trening der vi blir utfordret, og opplever mestring og trives i et godt miljø. På en annen side, er det enklere å skape slike treninger om vi har tilstrekkelig kompetanse og erfaring å trekke på. Derfor ønsker vi å tenke langsiktig på trenersiden. Vi ønsker at foreldre og trenere er med over flere sesonger, men ikke lenger enn at vi føler oss komfortable i rollen. Håndballfaglig ansvarlig og trenerkoordinator vil ha en viktig rolle ovenfor trenerne, både i hallen og trenerforum. I hallen er det tips, råd, veiledning og avlasting, mens trenerforum er deling av erfaringer, tips, råd og håndballfaglige diskusjoner. Alt dette bygger på kurs og trenersamlinger vi ønsker og vil gjennomføre.

All aktivitet har også en støttende og administrativ side. På den ene siden, handler det om å være tilstede for sine egne, samtidig som vi bidrar til at alle som vil og kan får være med. På den andre siden er det få gjøremål om de deles på mange. Vi ønsker at alle bidrar med litt, fremfor få med mye. På denne måten ønsker vi å skape et bredt engasjement, der mindre arbeidsoppgaver skaper store opplevelser og varige minner.   
I dag har vi flere enkeltpersoner og grupper som bidrar stort, og som gjennom sin innsats virkelig legger press på styret. Vi ønsker å bygge videre på dette, og bidra til en struktur og fordeling av oppgaver og gjøremål som gjør at vi er med der vi har best forutsetninger og lyst. Ofte er det slik at har vi vært med på en oppgave en gang, er det enklere å være med neste gang. Å tenke komiteer eller grupper, er kanskje en måte å organisere arbeidet på. Av hovedoppgaver som trener, oppmann, kioskvakt, hallvakt, sekretariat og speaker finnes det noe alle kan bidra med. Ofte kan de enkleste oppgavene gjøre en stor forskjell.

De administrative oppgavene skaper rammene rundt håndballen, det er her helheten skapes. Vi ønsker å skape et aktivt, engasjerende og positivt miljø der alle er med, det er liv og røre, noe å se opp og frem til, og oppleve positive utfordringer og mestring.

**Med vennlig hilsen Håndballstyret**